stanford-oval/wikipedia huggingface dataset:
הר געש
מיון הרי געש > מבנה > רמה געשית > רמה בזלתית

רמות בזלתיות נוצרות על ידי התפרצויות געשיות חוזרות ונשנות ופליטת לבה בזלתית דלילה. התפרצויות אלה אינן מתפוצצות אלא מתאפיינות בזרימה מתונה של לבה על-פני השטח מתוך צינורות הזנה או מערכות סדקים. זרמי לבה אלה יוצרים שכבת כיסוי המתעבה והולכת עם כל התפרצות נוספת, דוגמת משטחי הבזלת הנרחבים (Large Igneous Provinces):
מדרגות סיביר (Siberian Traps) – אזור בצפון אסיה המכוסה שכבת בזלת בעובי של 7 ק"מ על שטח של כ-4 מיליון קמ"ר, שהצטמצם לאחר בליה לכ-2 מיליון קמ"ר. האירוע שיצר את מדרגות סיביר הוא הנרחב ביותר מאז הפרקמבריון ומשך התרחשותו מוערך בכמיליון שנה.
מדרגות אומיישאן (Emeishan Traps) בחבל סצ'ואן בדרום-מערב סין, שנפחן קטן בהרבה מזה של מדרגות סיביר, אך הן מהוות תוואי בולט ומרשים.
מדרגות סיביר ומדרגות אומיישאן נוצרו בסוף הפרם לפני כ-250 - 260 מיליון שנה.
מדרגות דקאן (Deccan Traps) – משטח בזלת נרחב המצוי ברמת דקאן במרכזה של הודו ומהווה שכבת בזלת בעובי של יותר מ-2 ק"מ ששטחו המקורי מוערך ביותר מ-1.5 מיליון קמ"ר – כחצי משטחה של המדינה. משטח נרחב זה נוצר בהתפרצויות עזות אשר התרחשו במשך עשרות אלפי שנים בסוף הקרטיקון.
משערים כי רמות בזלתיות נמצאו בעת היווצרן מעל נקודות חמות או תימרות מעטפת, וקיימת טענה כי ההתפרצויות הגעשיות הנרחבות שבנו רמות אלה קשורות להכחדות המוניות בגבול קרטיקון-שלישון ובגבול פרם-טריאס. רמות בזלתיות נוספות המכסות שטחים בגדלים שונים קיימות במקומות רבים בעולם, למשל רמת תוליאן, הרמה האתיופית, רמת קולומביה בצפון-מערב ארצות הברית ובישראל – בדרום רמת הגולן ובכמה אזורים בגליל דוגמת רמת יששכר ורמת כורזים.
מיון הרי געש > מבנה > רמה געשית > רמה פירוקלסטית

רמה פירוקלסטית נבנית בהדרגה, בדומה לרמה בזלתית, אם כי חומרי הבנייה אינם זרמי לבה אלא זרמים פירוקלסטיים. דוגמאות: רמת שיראסו-דאיצ'י (Shirasu-Daichi) – המכסה את דרום האי היפני קיושו, ורמת ואימארינו (Waimarino, מכונה גם "הרמה המרכזית") – המכסה שטח נרחב במרכז האי הצפוני של ניו זילנד.
מיון הרי געש > מבנה > הר געש של קרח

הר געש של קרח הנקרא "קריו-וולקנו" (קריו ביוונית κρύο: קר, קפוא) הוא גוף המצוי על גופים קרחוניים כגון ירחים. קריו-וולקנו אינו פולט סלע מותך אלא חומרים נדיפים כקיטור, אמוניה, פחמן דו-חמצני, חנקן ומתאן, מלווים בחלקיקים מוצקים. לחומרי פליטה אלה ניתן השם "קריו-מאגמה". קריו-וולקנו מייצר תימרת קיטור חמה ביותר מ-100 מעלות צלזיוס מפני השטח הקפואים. בהיחשפה לריק החללי מתמצקת תימרת הקיטור במהירות והופכת לענן אבק. במקום בו כוח המשיכה חלש, עשויה התימרה לברוח מאותו גוף ממנו נפלטה ולהקיף אותו כטבעת.
לראשונה זוהה קריו-וולקנו על ירחו של נפטון, טריטון, כאשר בשנת 1989 זיהתה הגשושית וויאג'ר 2 שכבה של חנקן מעל הקרום הכהה של טריטון. מבנה נוסף זוהה על אנקלדוס, ירחו של שבתאי, באמצעות החללית קאסיני בשנת 2005. ראיות לא ישירות מציעות שקיימים קריו-וולקנו נוספים בגופים אחרים כגון פלוטו, אירופה, טיטאן, גנימד, מירנדה וקווה-וואר בחגורת קויפר.
הגורם להתפרצויות אלה הוא חיכוך גאות - כוח המשיכה העצום של ענק הגז אותו מקיפים הירחים חזק יותר בחלקו של הירח הקרוב אליו, וחלש יותר בחלקו הרחוק. כך נוצר כוח מתיחה המומר לחום רב שמתיך את ליבת הירח.
מיון הרי געש > מבנה > הר געש של בוץ

הר געש של בוץ הוא תופעה גאותרמית בה נפלטים סילוני בוץ וגזים בטמפרטורות נמוכות מאלה של פליטת מאגמה. תחילתו בהיווצרות סדק אליו חודר סלע רך בסביבה רוויה במים. הסלע יוצר פקק בוצי המשתחרר בלחץ גזים. התפרצות בוצית עשויה להתרחש גם במהלך התפרצות פריאטית בעוצמה נמוכה. מבנים כאלה יכולים להגיע לקוטר של 10 ק"מ ולגובה של 700 מ'. במקרים רבים הם סמוכים למעיינות חמים ופומרולות, ואף לקידוחי נפט. ידועים מבנים כאלה במקומות רבים בעולם, לדוגמה: בחצי האי טאמאן, באינדונזיה, במחוז שינג'יאנג בסין, באזרבייג'ן, באלסקה ובקולומביה.
בפארק הלאומי ילוסטון מתקיימת פעילות הידרותרמית ענפה היוצרת גייזרים, מעיינות חמים ופומרולות לצד בורות בוץ מבעבעים. בורות בוץ אלה אינם הרי געש של בוץ מאחר שהם מבעבעים בשל פליטת חום מאזורים עמוקים יותר של הקרום ואינם פולטים סילוני גז.
מיון הרי געש > מיקום הרי געש

לבד מהרי געש שמבסיסם עד פסגתם נמצאים על-פני השטח, מצויים הרי געש מתחת לפני השטח:
מיון הרי געש > מיקום הרי געש > הרי געש תת-ימיים

הרי געש תת-ימיים נפוצים מאוד על קרקעית האוקיינוסים, בעיקר בשולי לוחות טקטוניים פעילים וברכסים מרכז אוקייניים, ורוב פליטת המאגמה על-פני כדור הארץ מתבצעת באמצעותם. באוקיינוסים נוצרות שרשרות של איים געשיים – הרי געש תת-ימיים שפסגתם בולטת מעל פני המים. בשרשרת האיים של הוואי בולט מאונה לואה המתנשא לגובה של 9,100 מטרים מעל בסיסו על קרקעית האוקיינוס השקט. הרי געש תת-ימיים פעילים הנמצאים במים רדודים ניכרים בהתפרצויותיהם הנראות מעל פני הים, דוגמת הונגה טונגה באוקיינוס השקט וקיק אם ג'ני בים הקריבי. פעילותם של הרי געש עמוקים יותר אינה ניכרת, מאחר שמשקל המים מעליהם מונע את שחרור חומרי הפליטה. עם זאת, לעיתים ניתן למצוא סימנים להתפרצות כזו, דוגמת רפסודות פומיס (Pumice rafts) – שכבה דקה של סלעי פומיס הצפה על-פני המים, כפי שאירע סמוך לאיי פיג'י בשנים 1979 ו-1984 ובהתפרצות תת-ימית סמוך לאיי טונגה באוגוסט 2006. בשנת 1650 התגלה בים האגאי הר הגעש התת-ימי קולומבו (Kolumbo), באמצעות זרם פירוקלסטי ופומיס שנשלחו על פני הים לעבר חופי סנטוריני. עדיין לא ידוע רבות על מקומם של הרי געש תת-ימיים רבים ועל פעילותם, אך קיימות הערכות שכ-20 הרי געש מתפרצים מדי שנה לאורך הרכס המרכז אוקייני ויוצרים כ-2.5 ק"מ רבועים של קרום אוקייני חדש.
הרי געש תת-ימיים נוצרים במגוון צורות, אך לרובם מבנה חרוטי הנוצר משכבות של בזלת כרים. הרי געש אלה נחלקים לכמה סוגים:
הרי מצולה – הרי געש תת-ימיים שפסגותיהם אינן מגיעות לגובה פני הים, דוגמת ואילולואו באוקיינוס השקט.
במות מצולה – הרי מצולה שפסגותיהם שוטחו עקב שחיקתן על ידי גלים בעת שפני הים היו נמוכים יותר, והם כוסו שנית כאשר פני הים עלו.
אטול – הר געש תת-ימי שפסגתו נשחקה כאשר עלתה מעל פני הים, ונבנתה סביבו שונית אלמוגים.
גוּיוֹ (guyot) – פסגותיהם של איים געשיים שבלטו מעל פני הים בעת פעילותם מעל לנקודה חמה, נוטות להישחק בעת שהם שוקעים מתחת לפני המים כאשר הקרום הנושא אותם עובר את הנקודה החמה, מתקרר ונעשה צפוף ודחוס יותר. הר געש כזה נקרא "גוּיוֹ".
מיון הרי געש > מיקום הרי געש > הרי געש תת-קרחוניים

הרי געש תת-קרחוניים נוצרים מתחת לכיפות קרח בהתפרצות תת-קרחונית. בנייתם מתחילה בלבה הפורצת מהר הגעש, זורמת מעל הקרח וממיסה אותו. התקררות מהירה של הלבה יוצרת פלגוניט (סוג של זכוכית געשית הנוצר במגע עם מים).
הרי געש תת-קרחוניים יוצרים שני מבנים אופייניים:
מבנה שכבתי ייחודי – בהתפרצות תת-קרחונית נוצרות במקביל שתי שכבות: שכבה תחתונה המכילה היאלוקלסטיט ובזלת כרים – הנוצרת במגע עם קרח מומס מתחת לכיפת הקרח, ושכבה עליונה של זרמי לבה על-פני הקרח. כאשר הקרח נמס אין הוא תומך עוד בשכבת הלבה העליונה, וזו קורסת ומשוכבת מעל לבזלת הכרים. כך נוצר מבנה של שכבות לבה ובזלת כרים לסירוגין החוזר על עצמו בכל התפרצות נוספת.
טויה (tuya) – מבנה תלול ושטוח-פסגה הנוצר כאשר לבה פורצת מבעד לשכבת קרח עבה ונקרשת מעליה. טויה נבנה בהדרגה משכבות אופקיות של לבה בזלתית הנצברות זו על-גבי זו. במקומות בהם נמס הקרח נחשף הר הגעש, והוא בולט מעל סביבתו כהר שולחן.
הרי געש תת-קרחוניים נפוצים בעיקר באיסלנד ובאנטארקטיקה אך מצויים גם בקולומביה הבריטית, בפטגוניה הצ'ילאנית ובצ'ילה.
מיון הרי געש > סוג ההתפרצות

הרי געש נבדלים זה מזה בכמה מרכיבים:
מיון הרי געש > סוג ההתפרצות > מנגנון ההתפרצות

התפרצות מאגמטית – שחרור גז בתהליך הפחתת לחצים ופליטת מאגמה ביחד עם הגזים ואדי המים הכלואים בה.
התפרצות פריאטית – שחרור קיטור בלחץ גבוה עקב הבדל טמפרטורות במפגש בין מאגמה ומים. בהתפרצות מסוג זה לא נפלטת מאגמה.
התפרצות פריאטו-מאגמטית – שילוב של התפרצות פריאטית ומאגמטית. בסוג זה של התפרצות נפלטים גם מאגמה ותוצריה וגם קיטור.
מיון הרי געש > סוג ההתפרצות > סוג ההתפרצות

התפרצות הוואית – האיים הגעשיים של הוואי נוטים שלא להתפרץ בעוצמה אלא לפלוט זרמים חלשים של לבה.
התפרצות סטרומבוליאנית – האי הגעשי סטרומבולי מתאפיין בפליטת לבה צמיגה יותר מזו של איי הוואי, התפרצויותיו אינן מתפוצצות ומדי פעם נפלטים ממנו גם ענני אפר.
התפרצות וולקנית – הר הגעש באי וולקנו מתאפיין בעמוד התפרצות צפוף, כהה וגבוה, בפליטת לבה צמיגה ובהתפרצות פריאטו-מאגמטית הגורמת לרעשי פיצוץ.
התפרצות פלאנית – הר הגעש פלה במרטיניק דומה בתכונותיו לוולקנו ומתאפיין בלבה ריוליטית או אנדזיטית צמיגה היוצרת כיפה געשית.
התפרצות פליניאנית – סוג זה של התפרצות געשית תועד בשנת 79 לספירה בעת התפרצותו של וזוב על ידי פליניוס הצעיר. התפרצות פליניאנית מתאפיינת בעמוד סמיך של גז ואפר הגבוה מ-25 ק"מ, בפליטת כמות רבה של פומיס, בהתפוצצויות סוערות ובזרמים פירוקלסטיים כבדים.
מיון הרי געש > סוג ההתפרצות > פליטת מאגמה

פליטת המאגמה בהתפרצויות געשיות מתרחשת בשלושה אופנים הנבדלים בעוצמתם:
קילוח – לבה דלילה הזורמת במורד הר הגעש בקילוחים שאינם מתפרצים.
מזרקות – קילוחי לבה עזים הנזרקים לגובה המגיע אף למאות מטרים, אך אינם תוצאה של התפרצות מתפוצצת.
עמוד התפרצות – כאשר המאגמה הנפלטת סמיכה וצמיגה, היא כולאת בתוכה גז בלחץ גבוה. במהלך שחרור הגז נפלטת המאגמה בעוצמה כעמוד גבוה של אפר געשי הנראה כפטריה, וכן נשמעים קולות פיצוץ.
מיון הרי געש > סוג ההתפרצות > עוצמת ההתפרצות

עוצמת ההתפרצות של הרי געש מחושבת על-פי מדד התפרצות געשית – שקלול של נתונים הכוללים את נפח הטפרה, גובה עמוד ההתפרצות ותצפיות נוספות המספקות מונחים איכותיים המתארים פרטים נוספים, כגון משך ההתפרצות, קולות ורעשים בעת ההתפרצות, הרכב החומר הנפלט ועוד. המדד (Volcanic Explosivity Index – VEI) שפותח בשנת 1982 מציג את עוצמת ההתפרצויות בסקאלה לוגריתמית מערך 0 עד ערך 8: כל יחידה מייצגת עוצמה הגדולה פי 10 מזו של היחידה הקודמת. באופן זה, התפרצות בעוצמה 6 תהיה חזקה פי 10 מהתפרצות בעוצמה 5.
המכון הגאולוגי של ארצות הברית קבע סף פליטה להתפרצות געשית. על פי ההגדרה, כל התפרצות געשית של אירוע בודד שבה יפלטו למעלה מ-1,000 קילומטר קוב, תחשב כ"מגה התפרצות". בהתפרצות כזו קיים סיכון לפגיעה מהותית בכל מיני החי והצומח שעל פני כדור הארץ.
מיון הרי געש > סוג ההתפרצות > תדירות פעילות

הר געש פעיל – הר געש הפולט לבה, אדים או אפר געשי בתכיפות או בתדירות קבועה. גם כאשר לא מתרחשת פליטה, הר הגעש ייחשב כפעיל אם הטמפרטורה של לועו גבוהה יחסית לזו של סלעי הסביבה.
הר געש רדום – הר געש שאינו מתפרץ בקביעות או שמתפרץ לעיתים רחוקות. הגדרה זו אינה מוחלטת והיא נובעת מתוך זהירות כשמדובר בהר געש שלא הראה פעילות במשך זמן רב, לאחר שהרי געש שנחשבו כבויים הפתיעו בהתפרצויות עזות – דוגמת פינטובו, וסומה שקרס ובקלדרה שלו נוצר וזוב – שגם הוא נחשב כבוי עד תחילת פעילותו בשנת 150 לפנה"ס לערך.
הר געש כבוי – הר געש שאינו מתפרץ עוד או שחלפו מיליוני שנים מאז התפרצותו האחרונה.
הרי געש הנוצרים במהלך התפרצות יחידה – ללא התפרצויות נוספות – נקראים "הרי געש מונוגנטיים", לעומת "הרי געש פוליגנטיים" המתפרצים שוב ושוב.
מיון הרי געש > סוג ההתפרצות > מיון מינרלוגי

הלבה הנפלטת בהתפרצות געשית שונה בהרכבה מהר געש אחד למשנהו. כשהלבה מכילה כמות יחסית גדולה יותר של סיליקה וקוורץ (לבה "חומצית"), היא נוטה להיות צמיגה יותר ולפרוץ בעוצמה גבוהה יותר.
לבה בסיסית – לבה בזלתית האופיינית להרי געש בהוואי
לבה בזלתית ואנדזיטית – אופיינית להרי געש כפוג'י
לבה בינונית – לבה אנדזיטית, אופיינית להרי געש כהר ריינייר
לבה אנדזיטית ודקיטית – אופיינית להרי געש כסנט הלנס
לבה חומצית – לבה דקיטית או ריוליטית, אופייני להרי געש כלאסן
מבנים ותוצרים געשיים

מבנים רבים נוצרים מתחת להר הגעש, בתוכו, על מדרונותיו ובסביבתו:
תא מאגמה – מאגר של סלע מותך הנמצא מתחת להר הגעש.
צינור הזנה – צינור המוליך את המאגמה מתא המאגמה אל הלוע.
דיאטרם – הוא צינור הזנה רחב בראשו שנוצר מהתפוצצות גזים.
פקק געשי – התקרשות של מאגמה בתוך צינור ההזנה.
לוע – שקע שנוצר בפסגת הר הגעש כתוצאה מהתפרצות געשית, קצהו העליון של צינור ההזנה.
קלדרה – לוע שנוצר מהתמוטטות בשל היערמות חומר רב על הר הגעש והתרוקנות תא המאגמה.
מאר – לוע התפוצצות משנית.
חרוט טפיל – נוצר במורדות הר הגעש כתוצאה מהיווצרות צינור הזנה חדש לאחר שצינור ההזנה הקודם נסתם בפקק געשי.
גופי חדירה – המאגמה החודרת לסדקים בקרום יוצרת מגוון של גופי חדירה: סיל, בתולית, סדן, דייק ולקולית.
מערכת סדקים – סדקים הנפערים לאורך הר הגעש וסביבתו המהווים מוצא לזרמי לבה.
פומרולה – אדי מים ותערובת גזים המיתמרים מסדקים בהרי געש שלא בזמן התפרצות.
סולפטרה – נביעה של מים חמים עשירים בחומצה גופריתית.
מערות לבה – חללים גדולים הנוצרים מבועות ענקיות של גז ואדי מים אשר הלבה שהכילה אותם נקרשה סביבם.
צינור לבה – צינור הנוצר בזרם לבה כאשר הקרום החיצוני נקרש ועדיין מתקיימת בתוכו זרימה.
מנסרות בזלת – נוצרים מהתקררות איטית של לבה.
כיפה געשית – מבנה קמור הנוצר ממאגמה צמיגה מאוד הנדחפת על ידי לחץ גזים מתוך צינור ההזנה. אם המאגמה נקרשה בטרם נדחפה, היא תתרומם כערימת סלעים.
מבנים ותוצרים געשיים > תוצרי הר געש

הלבה והאפר הגעשי הנפלטים מהר הגעש יוצרים תוצרים מגוונים בהרכבם ובצורתם:
אגלומרט – סלע געשי הנוצר מהצטברות טיפות ופצצות געשיות.
זכוכית געשית – מגוון סלעים אמורפיים הנוצרים מהתקררות מהירה של לבה.
סלעים געשיים – בזלת, טוף, סקוריה, פומיס.
מבנים ותוצרים געשיים > תופעות געשיות

זרם פירוקלסטי – זרם צפוף של גזים לוהטים וטפרה הזורם במהירות גבוהה במורד הר הגעש.
נחשול פירוקלסטי – זרם פירוקלסטי בצפיפות נמוכה המכיל כמות גדולה של גז ביחס לחומר מוצק.
להאר – נחשול המורכב מאפר געשי מעורב במים הזורם כנהר ומתקשה כבטון.
מפולות – התפרצות געשית עזה ורעידות האדמה המתרחשות בשלביה השונים גורמות לזעזוע ולהרס מבני בהר הגעש. כתוצאה מכך נוצרות מפולות של קרקע וסלעים.
המסת קרחונים – החום הנוצר בסביבת הר הגעש כתוצאה מהתפרצות געשית ופליטת חומרים לוהטים גורם להמסת קרחונים בסביבתו הקרובה של הר הגעש.
מעיינות חמים – נביעה של מים חמים שמקורם בעומק קרום כדור הארץ.
גייזרים – מעיין חם המתפרץ בעוצמה ומעלה לאוויר עמוד של מים חמים וקיטור.
תפוצה > בכדור הארץ

כ-1,560 הרי געש שהתפרצו בהולוקן פזורים בכדור הארץ, רבים מהם נמצאים במפגש בין לוחות טקטוניים – על הקרום היבשתי ועל הקרום האוקייני – וכמה מהם נמצאים במרכז לוחות. מסיב טאמו הוא הר הגעש הגדול ביותר, והוא שוכן על קרקעית האוקיינוס השקט מזרחית ליפן.
בהוואי – מאונה לואה, מאונה קיאה, קילוואה
באמריקה הצפונית – אוגוסטין, אוסורנו, הוד, סנט הלנס, ריינייר, קולימה, פופוקטפטל, פריקוטין, הר שסטה
באמריקה המרכזית - בארו, פקאיה, סרו נגרו, סנטה מריה, סן קריסטובל
באמריקה הדרומית - נוואדו דל רואיס, גלראס, טונגוראווה, ויאריקה, יאימה, לנין, פויווה-קורדון קאויה
באירופה – אטנה, אסקיה, וזוב, סטרומבולי, סירטסיי, וולקנו, סנטוריני, גרימסווטן, פאגרדארספיאטלסטורה סוגפל
באפריקה – ארטה אלה, מרו, קילימנג'רו, קרתאלה, אול דויניו לנגאי, קומברה וייחה
באסיה – אררט, ג'בל א-טייר, טמבורה, פוג'י, סמרו, פינטובו, קרקטואה, מראפי, גמאלמה, סקורג'ימה
באוסטרליה ובאוקיאניה – טונגרירו, הר טראנאקי, רואפהו, הונגה טונגה
באנטארקטיקה – ארבוס
תפוצה > בארץ ישראל

בארץ ישראל לא מתרחשת פעילות געשית. עם זאת, קיימים שרידים רבים לפעילות כזו בעבר:
קו התלים הישראלי – רצף של הרי געש ברמת הגולן, מהר רם בצפון ועד תל סאקי בדרום, שנוצר בעת הימצאות מעל לנקודה חמה בעבר. הרי הגעש בקו התלים נחשבים רדומים, להוציא התפרצות בודדת שאירעה באזור לפני כ-4,000 שנה.
בגליל התחתון – באזור זה קיימות עדויות לפעילות געשית, שקרני חיטין מהווה לה שריד.
בכרמל – שרידים להרי געש נמצאים בכרם מהר"ל, בהר אלון ובשפיה.
ברכס אום אל-פחם – נמצאי שרידים להרי געש שהיו פעילים .
במכתש רמון – קיימים שרידים לפעילות געשית .
בערבה הדרומית – ליד אילת התקיימה פעילות געשית .
בשומרון – ליד איתמר ברכס גדעונים נמצאו שרידים של הר געש.
בעפולה - ישנה סברה שגבעת המורה הייתה פעם הר געש פעיל בשל צורתה המחודדת של פסגת הגבעה ומריבוי אבני הבזלת על מדרונותיה.
תפוצה > במערכת השמש

בגופים שונים במערכת השמש קיימים הרי געש – חלקם פעילים וחלקם כבויים. שרידים לפעילות געשית בירח נמצאו בימות, שרבות מהן מהוות משטחי בזלת נרחבים. גם במאדים התקיימה פעילות געשית, שהשתמרה באולימפוס מונס – הר הגעש הגבוה ביותר במערכת השמש. קרוב ל-90% מפני השטח של נוגה נראים כמכילים לבה בזלתית קרושה חדשה יחסית ועל פניו נראים הרי געש נישאים. על איו, ירחו של צדק, מתנשא הר הגעש טוושטר (Tvashtar). זוהו הרי געש גם על טריטון – ירחו של נפטון, על אנקלדוס – ירח של שבתאי, ובגופים אחרים כגון אירופה, טיטאן, גנימד, מירנדה וקווה-וואר בחגורת קויפר.
הרי געש בתרבות

דתות קדומות הקצו אל לכל תופעת טבע, ובהן לתופעות געשיות. במהלך השנים התפתחו מיתולוגיות, מסורות ואמונות שניסו להסביר את אותן תופעות: באירופה נתפסו הרי געש כסדנאות תת-קרקעיות של האל וולקן, המכין נשק לגיבורי מלחמה, והאמינו כי בשל עבודתו רבת העוצמה מתחת לפני הקרקע נוצרות רעידות אדמה והתפרצויות געשיות. התנ"ך מכיל התייחסויות רבות לאירועים שניתן לפרשם כתופעות געשיות, כגון המטרת גופרית ואש על סדום ועמורה (בראשית, י"ט, כ"ד–כ"ה).
הרי געש בתרבות > ביהדות

אזכור מפורש להר געש מופיע בספר יהושע אודות מקום קבורתו של יהושע: ”וַיִּקְבְּרוּ אֹתוֹ בִּגְבוּל נַחֲלָתוֹ, בְּתִמְנַת-סֶרַח אֲשֶׁר בְּהַר-אֶפְרָיִם, מִצְּפוֹן, לְהַר-גָּעַשׁ.” אף שהאגדה מספרת שההר געש באופן חד פעמי מפני שלא הספידו כראוי את יהושע לאחר מותו, אין שום הוכחות שהמקום הנזכר הוא הר געש במובן המקובל בימינו, וכפי הנראה זהו שם של מקום.
הרי הגעש הוזכרו פעמיים בספר תהילים: ”גַּע בֶּהָרִים וְיֶעֱשָׁנוּ” (תהילים, קמ"ד, ה') ו”הַמַּבִּיט לָאָרֶץ, וַתִּרְעָד. יִגַּע בֶּהָרִים וְיֶעֱשָׁנוּ” (תהילים, ק"ד, ל"ב).
בהלכה היהודית נפסק שהרואה הר געש מתפרץ צריך לברך ברכת שכוחו וגבורתו מלא עולם.
הרי געש בתרבות > המיתולוגיה האצטקית

במיתולוגיה האצטקית נקשרו סיפורים להרי הגעש פופוקטפטל ואיצטקיהואטל. פופוקטפטל היה לוחם שאהב את איצטקיהואטל. אביה של איצטקיהואטל שלח אותו לקרב בווחאקה (אזור במקסיקו), והבטיח כי יוכל לשאת את בתו לאישה לכשישוב (דבר שאביה של איצטקיהואטל הניח כי לא יקרה). לאיצטקיהואטל נאמר כי אהובה מת וכאשר שמעה זאת, מתה מצער. כאשר שב מן הקרב ושמע על גורל אהובתו, אף פופוקטפטל מת מצער. האלים כיסו אותם בשלג והפכו אותם להרים. הר איצטקיהואטל נקרא "האישה הנמה" כיוון שצלליתו דומה לדמות אישה השוכבת על גבה. פופוקטפטל, לעומת זאת, ממטיר אש על הארץ בזעם אדיר על אובדן אהובתו.
הרי געש בתרבות > בתרבות הישראלית העכשווית

ב-1972 פורסם השיר "לפתח הר געש" בביצועה של חוה אלברשטיין. את מילות השיר כתב דן אלמגור והלחין אותו דני ליטני. השיר עוסק בסכנה הקיומית בחיים למרגלות הר געש, ואת הבית הראשון חותמת השאלה: "מַדּוּעַ זֶה אֵינָם נָסִים מִשָּׁם וּמְחַפְּשִׂים מָקוֹם יוֹתֵר בָּטוּחַ, שֶׁבּוֹ יוּכְלוּ, סוֹף־סוֹף, לִחְיוֹת בְּשֶׁקֶט אַחַת וּלְתָמִיד?"
ראו גם

וולקנולוגיה
התפרצות געשית
סביבת היווצרות
מספר הר געש
הר געש מורכב
לקריאה נוספת

עקיבא פלכסר, גיאולוגיה, יסודות ותהליכים, אקדמון, 1992, מסת"ב 965-350-026-0
עמנואל מזור, גיאולוגיה בפטיש ישראלי, האוניברסיטה הפתוחה, 1994, מסת"ב 965-06-0276-3
שלמה שובאל, צפונות כדור הארץ, האוניברסיטה הפתוחה, 2006, מסת"ב 965-06-0872-9
הערות שוליים

↑  "גלעין עמוק"
↑  איור של "קערת מרק הפוכה"
↑  מבוא קצר לגאולוגיה של איי גלאפגוס
↑  דיואי מקלין, הקשר בין הכחדת קרטיקון לוולקניזם, 1981
↑  דיואי מקלין, 1995
↑  גילן של מדרגות אמישן והקשר לאירועים פרמו-טריאסיים
↑  בחלקיקים הקפואים שנפלטים מהרי הגעש של אנקלדוס התגלה זרחן, החיוני לחיים. שאר המרכיבים החיוניים לחיים התגלו על אותו ירח כבר בעבר. ניו יורק טיימס, בירח של שבתאי יש "ים סודה" שמכיל את המרכיבים מתאימים לקיום חיים, באתר הארץ, 16 ביוני 2023
↑   ניו יורק טיימס והארץ, הרי הגעש הקפואים של פלוטו מעידים על עברו החם של הכוכב, באתר הארץ, 31 במרץ 2022
↑  קריו-וולקנו
↑  סילווי קאופמן, חשש באינדונזיה: עיר בת 3 מיליון תושבים תכוסה בוץ, באתר הארץ, 4 בינואר 2007
↑  ים-אבן והר געש
↑  תרשים היווצרות "גוּיוֹ"
↑  Global Volcanism Program | Holocene Volcano List, www.volcano.si.edu (באנגלית)
↑  How to climb a South American volcano - כתבה ב-BBC על כמה מהרי הגעש של אמריקה הדרומית
↑  "ההתפרצות באיסלנד עשויה להימשך שנים", באתר ynet, 25 במרץ 2021
↑  ארז מרום, הצלם חובב הרי הגעש שצילם את ההתפרצות האחרונה באיסלנד, באתר ynet, 22 באפריל 2021
↑  ההרפתקנים בדרך: הר הגעש האיסלנדי שוב התפרץ, באתר ynet, 13 ביולי 2023
↑  סוכנויות הידיעות, לבה זה מגיע לנו, ידיעות אחרונות גיליון25938, 12/02/2024, עמ' 28
↑  אחרי 22 אלף רעידות אדמה בשבוע: הר געש באי ספרדי התפרץ, באתר ynet, 19 בספטמבר 2021
↑  התפרצות הר הגעש באיים הקנריים: הלבה שורפת בתים ובריכות, באתר ynet, 21 בספטמבר 2021
↑  הר געש תת-ימי התפרץ באוקיינוס השקט, גלי צונאמי בטונגה ופיג'י, באתר ynet, 15 בינואר 2022
↑  יהושע כ"ד, ל'
↑  רש"י, ספר יהושע, פרק כ"ד
↑  חוה אלברשטיין - לפתח הר געש, נבדק ב-2021-09-17
↑  לפתח הר הגעש / דן אלמגור - פרויקט בן־יהודה, באתר benyehuda.org
| --- | --- |
בקרת זהויות :  NLI: 987007543697405171  BnF: cb11933762p (data)  GND: 4128339-9  LCCN: sh85144257  NARA: 10648582  NDL: 00565264  NKC: ph116218 
"וולקן", ציור של רובנס, 1636 - 1638
מבנה כדור הארץ: 1 קרום יבשתי, 2 קרום אוקייני, 3 לוח טקטוני שוקע, 4 המעטפת העליונה, 5 הרי געש, 6 המעטפת התחתונה, 7 תימרת מעטפת, 8 גלעין חיצוני, 9 גלעין פנימי, 10 זרם ערבול, 11 ליתוספירה, 12 אסתנוספירה, 13 תחום אי-רציפות וייכרט-גוטנברג, 14 תחום אי-רציפות מוהורוביצ'יץ', ? – "גלעין עמוק"
סגירת אוקיינוס-יבשה:
1 – קרום אוקייני
2 – ליתוספירה
3 – אסתנוספירה
4 – קרום יבשתי
5 – קשת געשית
6 – שקע
הר טַבוּרְבוּר, בריטניה החדשה
פצצה געשית
חרוט אפר
הר הגעש סרו נגרו בניקרגואה
חרוט מגן
הר געש שכבתי
מפת השתרעות של מדרגות סיביר
מדרגות דקאן
תימרות קיטור באנקלדוס
הר געש של בוץ, ג'אווה
אטול במערב האוקיינוס השקט
"גויו"
טויה באיסלנד
התפרצות הר הגעש סארייצ'ב באי מאטואה שבאיים הקוריליים שבמזרח רוסיה, צילום מתחנת החלל הבינלאומית
סלע געשי בים ליד ליפארי, אחד מן האיים הליפאריים לחופי סיציליה
צינור לבה
כיפה געשית בלוע סנט הלנס
בית קבור באפר געשי, מהתפרצות הר אטנה
סטרומבולי
הר אביטל
אולימפוס מונס
מדיסון ביר

| --- | --- |

 לידה:  5 במרץ 1999 (בת 26) יריחו, ניו יורק, ארצות הברית
 שם לידה:  מדיסון אל ביר
 מוקד פעילות:  ארצות הברית 
 תקופת הפעילות:  מ-2012
 מקום לימודים:  תיכון ג'ריקו 
 עיסוק:  זמרת-יוצרת
 סוגה:  פופ מודרני, R&B
 סוג קול:  סופרן
 שפה מועדפת:  אנגלית אמריקאית 
 כלי נגינה:  פסנתר
 חברת תקליטים:  First Access island
 http://madisonbeer.com/
 פרופיל ב-IMDb
 
מדיסון אל ביר (באנגלית: Madison Elle Beer; נולדה ב-5 במרץ 1999) היא זמרת ושחקנית אמריקאית-יהודייה. היא זכתה לתשומת לב תקשורתית לאחר שכוכב הפופ ג'סטין ביבר צייץ קישור לקטע של שירתה.
ביוגרפיה

ביר נולדה ב-5 במרץ 1999, ביריחו, ניו יורק, ארצות הברית, לרוברט ביר, העוסק בבניית בתים יוקרתיים וטרייסי ביר, מעצבת פנים. ביר היא יהודייה, הוריה הם יהודים אשכנזים, והיא חגגה בת מצווה בהגיעה לגיל 12, בשנת 2012. יש לה אח צעיר בשם ריידר. הוריה גרושים ואביה התחתן מחדש.
כשהייתה בת 6 או 7 בערך, הוטרדה מינית בידי אדם שגר בסביבתה. כשהייתה בת 15 סרטוני עירום שלה הודלפו לרשת, והדבר השפיע לרעה על מצבה הנפשי. עקב אירועים אלו היא פיתחה הפרעת דחק פוסט טראומטית וניסתה להתאבד פעמיים.
מתגוררת בלוס אנג'לס.
קריירה > 2012–2016: תחילת הקריירה

ביר התחילה לפרסם סרטונים ביוטיוב לקאברים שעשתה לשירים פופולריים בתחילת 2012. הם זכו לתשומת לב של כוכב הפופ ג'סטין ביבר, אשר צייץ קישור לקאבר שעשתה לשיר "At Last" של אטה ג'יימס ליותר מ-25 מיליון עוקבים. דבר זה עזר לביר לקבל תשומת לב רבה יותר ברחבי העולם ובטוויטר ולקבל סיקור תקשורתי משמעותי. ביבר החתים את ביר באופן אישי בחברת התקליטים בה הוא חתום, Island Records. ביר מנוהלת על ידי המנהל של ביבר, סקוטר בראון.
ביר השתתפה באלבום Monster high והקליטה את שיר הנושא "We Are Monster". בפברואר 2013, הארחה ביר בשיר "Valentine" של הזמר קודי סימפסון. אך שיר זה אינו יצא רשמית. ב-12 בספטמבר 2013, ביר הוציאה את סינגל וקליפ הבכורה שלה, "Melodies".‏ הקליפ בהשתתפות ביבר כאורח. השיר נשלח לרדיו ב-1 באוקטובר. בתחילת הקליפ ניתן לראות את הזמר ג'סטין ביבר משוחח עם חברו, המורה של ביר. ב-2014, יצא הסינגל השני של ביר "Unbreakable‏". הייתה בחירה קשה עבור ביר, הוריה וצוות הניהול שלה על האם להוציא את "Unbreakable" כסינגל או לא. מדיסון רצתה לשחרר כסינגל שאנשים יוכלו לשמוע ולרומם אותם כאשר הם נמצאים ברגעי משבר. היא סיפרה שהיא אוהבת את השיר של הזמרת קייטי פרי, "Firework" לכן רצתה ליצור שיר דומה ולהעביר מסר דומה. וידאו הקליפ יצא ב-17 ביוני.
ב-16 בפברואר 2015, הוכרז כי ביר תתארח בסינגל החדש של דיג'יי מאקו שנקרא "I Won't Let You Walk Away". השיר יצא ב-24 בפברואר, יחד עם הווידאו קליפ. ב-28 ביולי, הודיעה ביר שנבחר תאריך צאת הסינגל חדש. ביר כי שם הסינגל "All for Love", במהלך ריאיון למגזין "גליטר". הסינגל יצא ב-18 בספטמבר. השיר קיבל תמיכה בטוויטר של אמנים מפורסמים כגון: שון מנדס, The Vamps, ג'סטין ביבר ועוד. בקליפ ניתן לראות את האמנים בתחרות מכוניות מרוץ במדבר חול. ב-2015 יצא השיר "Something Sweet". ביום צאתו השיר, מדיסון הופיעה עם ג'ק & ג'ק בקונצרט באומהה, נברסקה.
קריירה > 2017–2019: As She Pleases

ב-19 במאי 2017, יצא הסינגל הראשון "Dead", מתוך המיני האלבום "As She Pleases". ב-3 בנובמבר, הוציאה את הסינגל השני "Say It to My Face", מתוך האלבום. ביר הקליטה את המיני-אלבום הראשון שלה "As She Pleases" במשך כ-3 שנים. האלבום יצא ב-2 בפברואר 2018. ביר לקחה חלק בכתיבת רוב השירים באלבום. ב-11 במרץ, יצאה לסיבוב ההופעות הראשון שלה, כדי לתמוך במיני האלבום.
קריירה > 2019–הווה: Life Support

ב-26 בפברואר 2021, יצא אלבום הבכורה שלה Life Support, מתוכו יצאו הסינגלים "Good in Goodbye", "Selfish", "Baby" ו-"Boyshit". ב-4 ביוני, הוציאה את הסינגל "Reckless".
ב-22 ביולי 2022 הוציאה את הסינגל "I Have Never Felt More Alive" מתוך סרט הקולנוע "תלויה באוויר". ב-26 באוגוסט הוציאה את הסינגל "Dangerous". ב-13 באוקטובר הוציאה את הסינגל "Showed Me (How I Fell In Love With You)".
בשנת 2023 הופיעה ברשימת פורבס 30Under30. ב-2 ביוני הוציאה את הסינגל "Home To Another One". ב-18 באוגוסט הוציאה את הסינגל "Spinnin".
בפברואר 2024 יצא סינגל "Make You Mine " שבמצעד השוודי הוצב למקום השלישי.
ב-18 ביולי 2024 יצא הסינגל "15 minutes".
דיסקוגרפיה > אלבומי אולפן

2021: Life Support
2023: Silence Between Songs
דיסקוגרפיה > מיני אלבומים

2018: As She Pleases
הופעות > סיבובי הופעות

2018: As She Pleases Tour
2022–2021: Life Support Tour
2024: The Spinnin Tour
פילמוגרפיה > סרט

| פרויקט | שנה | תפקיד |
| --- | --- | --- |
| חזק יותר ממילים | 2013 | איימי |
פרסים ומועמדויות

| פרס | שנה | קטגוריה | עבור | תוצאה | מקור |
| --- | --- | --- | --- | --- | --- |
| פרס גראמי | 2025 | הקלטת הדאנס פופ הטובה ביותר | "Make You Mine" | מועמדות |  |